‘บัวหลวง’ชิมลางปล่อยกู้รถคันแรก
แบงก์กรุงเทพขยับตัวออกสินเชื่อบุคคลเพื่อซื้อรถคันแรก คิดดอกเบี้ยเอ็มแอลอาร์ 1% ลดต้นลดดอก
23 เม.ย. 2556

แบงก์กรุงเทพขยับตัวออกสินเชื่อบุคคลเพื่อซื้อรถคันแรก คิดดอกเบี้ยเอ็มแอลอาร์ 1% ลดต้นลดดอก 
นางพจนี คงคาลัย ผู้อำนวยการอาวุโสบริหารความสัมพันธ์และการขาย สายลูกค้าบุคคล ธนาคารกรุงเทพ กล่าวว่า ธนาคารได้ออกผลิตภัณฑ์สินเชื่อบัวหลวงพูนผลเพื่อซื้อรถยนต์คันแรก ซึ่งเป็นสินเชื่อบุคคลที่ให้วงเงินกู้สูงสุดเท่ากับราคาซื้อขายรถยนต์หรือสูงสุดไม่เกิน 6 ล้านบาท ให้ระยะเวลากู้สูงสุด 7 ปี หรือ 84 เดือน คิดอัตราดอกเบี้ยลูกค้ารายใหญ่ชั้นดี (เอ็มแอลอาร์) 1% ตลอดอายุสัญญา โดยจะคำนวณแบบลดต้นลดดอกและอนุญาตให้ลูกค้าผ่อนชำระมากกว่าเงื่อนไขได้โดยไม่มีค่าปรับ 
นอกจากนี้ ยังสามารถขอสินเชื่อเพิ่มเติมเพื่อชำระเบี้ยประกันภัยและค่า พ.ร.บ.ได้ กรณีที่ทำประกันกับบริษัท กรุงเทพประกันภัย
อย่างไรก็ตาม ลูกค้าที่ต้องการใช้สินเชื่อประเภทนี้จะต้องมีสิทธิการจองซื้อรถยนต์ในโครงการรถยนต์คันแรกในนามตัวเอง คู่สมรส หรือบุตร พร้อมกันนี้จะต้องใช้ที่อยู่อาศัยเป็นหลักประกันด้วย
ทั้งนี้ หากเป็นลูกค้าสินเชื่อบ้านเดิมของธนาคารจะได้รับวงเงินสินเชื่อสูงสุด 90% ของราคาประเมิน ขณะที่ลูกค้าใหม่จะได้รับวงเงินสินเชื่อสูงสุด 80% ของราคาประเมิน โดยธนาคารจะคิดค่าประเมินราคา 2,500 บาท สำหรับลูกค้าใหม่และลูกค้าสินเชื่อบ้านเดิมในกรณีที่วงเงินสินเชื่อเพื่อซื้อรถคันแรกรวมภาระหนี้เดิมเกินมูลจำนองเดิม
“เราเริ่มปล่อยสินเชื่อประเภทนี้มาได้ 23 เดือนแล้ว เนื่องจากช่วงที่ผ่านมามีลูกค้าของธนาคารที่เข้าโครงการรถยนต์คันแรกถามเข้ามาเยอะ ธนาคารจึงออกผลิตภัณฑ์สินเชื่อเพื่อซื้อรถยนต์มารองรับ แต่ยังจำกัดเฉพาะในโครงการรถคันแรกและยังต้องใช้บ้านเป็นหลักประกัน แต่ดอกเบี้ยที่เราให้ถือว่าใกล้เคียงหรือถูกกว่ากับสินเชื่อเช่าซื้อรถยนต์ปกติ” นางพจนี กล่าว
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ขณะนี้ในเชิงนโยบายธนาคารยังไม่ได้กำหนดกรอบเวลาว่าจะเข้าสู่ธุรกิจสินเชื่อเช่าซื้อรถยนต์หรือไม่ เพราะยังอยู่ในขั้นตอนการหาความรู้ ลองศึกษา ซึ่งการออกสินเชื่อบัวหลวงพูนผลถือเป็นการทดสอบตลาด จึงขอทำในรูปแบบสินเชื่อบุคคลที่มีหลักประกัน เพราะธนาคารไม่ได้เน้นการเติบโตในสินเชื่อภาคครัวเรือนมากนัก เรายังพอใจกับผลตอบแทนที่เพิ่มขึ้นทุกปี แม้ว่าจะยังไม่ได้เน้นรายย่อย